憶歐段
作者：周行己
朝代：宋

paragraphs: 歲暮何所思，道南咸與籍。
出門泥漫漫，跬步成乖隔。
人情未免俗，節物復感迫。
念我江海人，紓節慕古昔。
少年弄柔翰，頗謂得所適。
豈有軒冕心，况自便菽麥。
人生不可意，變態忽如弈。
狼藉太學生，俯就科舉責。
居然五六載，頗不料損益。
貧賤思富貴，富貴悲迫阨。
所得九牛毛，置身豈良策。
何如謝客兒，會稽卜佳宅。
文章富貴心，山水樂幽僻。
長安不可居，季冬猶絺綌。
緬望悲故鄉，恨無晨風翮。
寒窗九轉腸，紛亂不可繹。
此意竟誰語，坐覺鄙吝積。
不見二三子，詎可論肝膈。
悠悠百世名，浩浩此生跡。
離婁燭千里，盲不見咫尺。